CELEX: 32021D0150
Language: hu
Date: 2020-12-16 00:00:00
Title: A Bizottság (EU) 2021/150 végrehajtási határozata (2020. december 16.) a City of Derry repülőtérnek az Írország által kiállított tanúsítvány megszerzésére vonatkozó kötelezettség alól az (EU) 2018/1139 európai parlamenti és tanácsi rendelet 41. cikkének (6) bekezdése alapján történő mentesítéséről (az értesítés a C(2020) 8914. számú dokumentummal történt) (Csak az angol nyelvű szöveg hiteles)

2021.2.9.   
               
               
                  HU
               
               
                  Az Európai Unió Hivatalos Lapja
               
               
                  L 45/5
               
            
         A BIZOTTSÁG (EU) 2021/150 VÉGREHAJTÁSI HATÁROZATA
         (2020. december 16.)
         a City of Derry repülőtérnek az Írország által kiállított tanúsítvány megszerzésére vonatkozó kötelezettség alól az (EU) 2018/1139 európai parlamenti és tanácsi rendelet 41. cikkének (6) bekezdése alapján történő mentesítéséről
         
            
               (az értesítés a C(2020) 8914. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári légi közlekedés területén alkalmazandó közös szabályokról és az Európai Unió Repülésbiztonsági Ügynökségének létrehozásáról és a 2111/2005/EK, az 1008/2008/EK, a 996/2010/EU, a 376/2014/EU európai parlamenti és tanácsi rendelet és a 2014/30/EU és a 2014/53/EU európai parlamenti és tanácsi irányelv módosításáról, valamint az 552/2004/EK és a 216/2008/EK európai parlamenti és tanácsi rendelet és a 3922/91/EGK tanácsi rendelet hatályon kívül helyezéséről szóló, 2018. július 4-i (EU) 2018/1139 európai parlamenti és tanácsi rendeletre (1) és különösen annak 41. cikke (6) bekezdésének harmadik albekezdésére,
         a polgári repülés területén érvényes közös biztonsági szabályok alkalmazásáért felelős bizottsággal folytatott konzultációt követően,
         mivel:
         
                     (1)
                  
                  
                     A City of Derry repülőtér az Egyesült Királyság területén található, és az Egyesült Királyság skót repüléstájékoztató körzetébe (FIR) tartozik, ugyanakkor közel esik az ír Shannon FIR határához. A repülőtér műszeres megközelítéséhez a légi járműveknek a végső leszállási szakasz előtt be kell lépniük a Shannon FIR légterébe. Gyakorlati okokból, a repülőteret érintő műszeres megközelítési eljárások biztonságos lebonyolításának elősegítése érdekében az ír légiközlekedési hatóságok a megközelítéshez kapcsolódó légiforgalmi szolgáltatást/léginavigációs szolgálatokat (ATM/ANS) a City of Derry repülőtér ATM/ANS-szolgáltatójára ruházták. Az Egyesült Királyság illetékes hatóságai által az egyesült királyságbeli léginavigációs szolgáltatók részére az (EU) 2018/1139 rendelet alapján kiállított tanúsítványok a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből történő kilépéséről szóló megállapodásban (2) (a továbbiakban: a kilépésről rendelkező megállapodás) meghatározott átmeneti időszak végén elveszítik érvényességüket az Unióban.
                  
               
                     (2)
                  
                  
                     Az átmeneti időszak lejárta után az Egyesült Királyság ATM/ANS-szolgáltatói akkor nyújthatnak szolgáltatásokat az Unióban, ha rendelkeznek az Európai Unió Repülésbiztonsági Ügynöksége (a továbbiakban: Ügynökség) által az (EU) 2018/1139 rendelet 80. cikke alapján kibocsátott érvényes tanúsítvánnyal, mint harmadik országbeli ATM/ANS-szolgáltatók.
                  
               
                     (3)
                  
                  
                     Az ír légiközlekedési hatóság 2019. augusztus 21-én Írország illetékes hatóságaként és Írország nevében bejelentette, hogy az (EU) 2018/1139 rendelet 41. cikkének (6) bekezdése alapján mentességet kíván adni a City of Derry repülőtérnek az Írország által kiállított ATM/ANS-szolgáltói tanúsítvány megszerzésének kötelezettsége alól. Ez a mentesség a kilépésről rendelkező megállapodás 126. cikkében említett átmeneti időszak lejártát követő napon válna alkalmazandóvá.
                  
               
                     (4)
                  
                  
                     Az Ügynökség értékelte a javasolt mentességet és annak indoklását, és 2019. augusztus 29-i ajánlásában arra a következtetésre jutott, hogy az (EU) 2018/1139 rendelet 41. cikkének (6) bekezdésében meghatározott valamennyi feltétel teljesült.
                  
               
                     (5)
                  
                  
                     Először is a szolgáltató székhelye az Írország illetékességi körébe tartozó területen kívül található. Emellett a City of Derry repülőtér megközelítéséhez a légi járművek csupán egy rövid szakaszon lépnek be a Shannon FIR-be, ezért aránytalan lenne ilyen kis volumenű légi forgalom miatt előírni az ATM/ANS-szolgáltató tanúsítását. A City of Derry repülőtér ATM/ANS-szolgáltatójának tanúsítványát jelenleg az Egyesült Királyság polgári légiközlekedési hatósága állítja ki az (EU) 2018/1139 rendelettel összhangban, és az ír légiközlekedési hatósággal mint Írország illetékes hatóságával hivatalos megállapodás jött létre azon felügyeleti és végrehajtási intézkedésekről, amelyek biztosítják az alkalmazandó szabályoknak, különösen az (EU) 2018/1139 rendelet 40. cikke szerinti alapvető követelményeknek való megfelelést. A mentesség hatálya egyértelműen meghatározott és a szigorúan szükséges mértékre korlátozódik, és amennyiben időtartama meghaladja az öt évet, az ír légiközlekedési hatóság megfelelő időközönként rendszeresen, nevezetesen évente felülvizsgálja a mentességet és erről tájékoztatja a Bizottságot. Végül pedig a mentesség alkalmazása megkülönböztetésmentes. .
                  
               
                     (6)
                  
                  
                     A City of Derry repülőtérnek az Írország által kiállított ATM/ANS-szolgáltatási tanúsítvány megszerzésére vonatkozó kötelezettség alóli mentesítése megfelel az (EU) 2018/1139 rendelet 41. cikke (6) bekezdésének első albekezdésében meghatározott feltételeknek,
                  
               ELFOGADTA EZT A HATÁROZATOT:
         
            1. cikk
            A City of Derry repülőtérnek az Írország által kibocsátott légiforgalmi és léginavigációs (ATM/ANS) szolgáltatási tanúsítvány megszerzésére vonatkozó kötelezettség alóli mentesítése megfelel az (EU) 2018/1139 rendelet 41. cikkének (6) bekezdésében meghatározott feltételeknek.
         
         
            2. cikk
            Ezt a határozatot az azt a napot követő naptól kell alkalmazni, amikortól a kilépésről rendelkező megállapodás 126. és 127. cikke alapján az uniós jog többé nem alkalmazandó az Egyesült Királyságra nézve.
            Ennek a határozatnak Írország a címzettje.
         
         
            Kelt Brüsszelben, 2020. december 16-án.
            
               
                  a Bizottság részéről
               
               Adina-Ioana VĂLEAN
               
                  a Bizottság tagja
               
            
         
         
            (1)  HL L 212., 2018.8.22., 1. o.
         
         
            (2)  HL L 29., 2020.1.31., 7. o.